
ΑΘΗΝΑ 28/9/2026
ΑΡ.ΠΡΩΤ.: 1035
ΠΡΟΣ: ΣΩΜΑΤΕΙΑ ΜΕΛΗ
ΘΕΜΑ: ΑΝΑΚΟΙΝΩΣΗ ΓΙΑ ΤΗΝ ΥΠΑΓΩΓΗ ΣΤΑ ΒΑΕ ΜΑΙΩΝ, 
   ΤΡΑΥΜΑΤΙΟΦΟΡΕΩΝ κλπ

Συνάδελφοι,


Για άλλη μια φορά επισημαίνουμε και όσοι γνωρίζουν από ασφαλιστικό μπορούν να αντιληφθούν ότι στη ρύθμιση υπαγωγής στα Βαρέα και Ανθυγιεινά Επαγγέλματα του άρθρου 40 του Ν.5316/2026 εντάσσονται τραυματιοφορείς, Μαίες κλπ.


Η παροχή οδηγιών που εκδόθηκε από τον ΕΦΚΑ για εσωτερική πληροφόρηση 31/7/2026 (γνωστή σε εμάς) κάνει πιστή αντιγραφή της διάταξης χωρίς να επισέρχεται στην ερμηνεία του κανονισμού Βαρέων και Ανθυγιεινών Επαγγελμάτων του ΙΚΑ και φυσικά δεν έχει το χαρακτήρα διευκρινιστικής εγκυκλίου. 


Ο κανονισμός Βαρέων και Ανθυγιεινών Επαγγελμάτων του ΙΚΑ και πολλές διευκρινιστικές εγκύκλιοι του ΕΦΚΑ με τελευταία στις 7/5/2026 ορίζουν ότι στην ειδικότητα του νοσοκόμου μεταξύ των άλλων επαγγελμάτων καλύπτονται οι επισκέπτριες αδελφές που έχουν αντικείμενο δράσης την πρόληψη, ανίχνευση, έρευνα, λοιμωδών νοσημάτων κλπ, οι τραυματιοφορείς, το βοηθητικό υγειονομικό προσωπικό. 
Επίσης στην ειδικότητα Βοηθοί Νοσοκόμοι – Νοσηλευτές μεταξύ των άλλων επαγγελμάτων καλύπτονται οι  Μαίες.


Ως εκ τούτων δεν μπορεί να υπάρξει καμία διαφορετική ερμηνεία στο άρθρο 40 του ν.5316/2026. Ήδη έχουμε επανειλημμένως απαιτήσει την έκδοση εγκυκλίου από το Υπουργείο Υγείας και το Υπουργείο Εργασίας. 

Το θέμα χειρίζονται οι δύο Γενικοί Γραμματείς και αναμένουμε την διευκρινιστική εγκύκλιο. 

Η κατηγορηματική θέση της Γενικής Γραμματέας του Υπουργείου Υγείας και του Γενικού Γραμματέα του Υπουργείου Εργασίας είναι ότι οι εν λόγω ειδικότητες υπάγονται κανονικότατα στα ΒΑΕ.

Μάλιστα όταν κάναμε γνωστό ότι σε Νοσοκομείο της Αττικής εκδόθηκε εντολή που απαγορεύει τους τραυματιοφορείς να υποβάλλουν αίτηση υπαγωγής στα ΒΑΕ παρενέβησαν οι συνεργάτες της Γενικής Γραμματέας  και η εντολή αποσύρθηκε.

ΓΙΑ ΤΗΝ Ε.Ε. ΤΗΣ ΠΟΕΔΗΝ
Ο ΠΡΟΕΔΡΟΣ

